Το **MobyGames** είναι διαδικτυακή βάση δεδομένων με πληροφορίες για βιντεοπαιχνίδια και συντελεστές παραγωγής βιντεοπαιχνιδιών. Η βάση δεδομένων περιέχει γύρω στα 312.000 παιχνίδια σε περισσότερες από 300 πλατφόρμες παιχνιδιών.

Περιεχόμενο
-----------

Πριν αποθηκευτούν στη βάση δεδομένων, οποιεσδήποτε συνεισφορές ή αλλαγές του περιεχομένου ελέγχονται από εθελοντές χρήστες της σελίδας. Τα πρότυπα και οι πρακτικές για την επεξεργασία πληροφοριών των παιχνιδιών είναι σαφώς καθορισμένες και διαθέσιμες στο κοινό. Οι πιο συνηθισμένες πηγές είναι οι συσκευασίες όπως και οι οθόνες τίτλων των ίδιων των βιντεοπαιχνιδιών. 

Εγγεγραμμένοι χρήστες έχουν τη δυνατότητα να βαθμολογήσουν και να αξιολογήσουν οποιοδήποτε παιχνίδι. Επίσης μπορούν να δημιουργήσουν ιδιωτικές ή δημόσιες λίστες "έχω" και "θέλω", οι οποίες αποτελούν τη βάση καταλόγου με παιχνίδια που είναι διαθέσιμα για ανταλλαγή με άλλους χρήστες. Ο ιστότοπος διαθέτει δικό του φόρουμ. Μέσα εκεί κάθε παιχνίδι που περιλαμβάνεται στη βάση δεδομένων έχει το δικό του χώρο.

Ιστορία
-------

Η αρχική ιδέα των ιδρυτών Jim Leonard και Brian Hirt ήταν η δημιουργία ενός ιστοτόπου ανταλλαγής πληροφοριών σχετικά με παλαιά και σύγχρονα βιντεοπαιχνίδια με ένα ευρύτερο κοινό.

Η βάση δεδομένων ξεκίνησε το 1999 με παιχνίδια για MS-DOS και Microsoft Windows. Το 2001 προστέθηκαν οι τότε σύγχρονες κονσόλες όπως το PlayStation, ενώ παλαιότερα συστήματα προστέθηκαν στη συνέχεια. Καταχωρήσεις για παιχνίδια arcade προστέθηκαν τον Ιανουάριο του 2014 και τα παιχνίδια κεντρικών υπολογιστών τον Ιούνιο του 2017.

Στα μέσα του 2010, το MobyGames πουλήθηκε για άγνωστο ποσό στη GameFly, καθιστώντας το πλέον εμπορική ιστοσελίδα.

Στις 18 Δεκεμβρίου 2013, η MobyGames εξαγοράστηκε από τον Jeremiah Freyholtz, τον ιδιοκτήτη της Blue Flame Labs, εταιρίας ανάπτυξης παιχνιδιών και ιστοσελίδων με έδρα το Σαν Φρανσίσκο.

Στις 24 Νοεμβρίου 2021, η Atari SA ανακοίνωσε την αγορά της MobyGames για 1,5 εκατομμύρια δολάρια. Η αγορά ολοκληρώθηκε στις 8 Μαρτίου 2022, με τον Freyholtz να παραμένει γενικός διευθυντής.

Παραπομπές
----------

1. ↑  «MobyGames Stats». *MobyGames* (στα Αγγλικά). Blue Flame Labs. Αρχειοθετήθηκε από το πρωτότυπο στις 5 Μαΐου 2021. Ανακτήθηκε στις 19 Δεκεμβρίου 2022.
2. ↑  «MobyGames FAQ: Emails Answered § When will my submission be approved?». *MobyGames.com* (στα Αγγλικά). Blue Flame Labs. 30 Μαρτίου 2014. Ανακτήθηκε στις 22 Δεκεμβρίου 2022.
3. ↑  «The MobyGames Standards and Practices». *MobyGames.com* (στα Αγγλικά). Blue Flame Labs. 6 Ιανουαρίου 2016. Ανακτήθηκε στις 19 Ιανουαρίου 2016.
4. ↑  Leonard, Jim (28 Φεβρουαρίου 2019). «20 Years of MobyGames». *Oldskooler Ramblings* (στα Αγγλικά). Ανακτήθηκε στις 19 Δεκεμβρίου 2022.
5. ↑  Carless, Simon (18 Ιουνίου 2017). «New(ish!) on MobyGames - the Mainframe platform». *MobyGames.com* (στα Αγγλικά). Blue Flame Labs. Ανακτήθηκε στις 19 Δεκεμβρίου 2022.
6. ↑  Report: MobyGames Acquired By GameFly Media Αρχειοθετήθηκε 2011-11-09 στο Wayback Machine. Kyle Orland, *gamasutra.com*, 9 Φεβρουαρίου 2011. Ανακτήθηκε στις 19 Δεκεμβρίου 2022
7. ↑  Corriea, Alexa Ray (31 Δεκεμβρίου 2013). «MobyGames purchased from GameFly, improvements planned». *Polygon* (στα Αγγλικά). Ανακτήθηκε στις 19 Δεκεμβρίου 2022.
8. ↑  Dealessandri, Marie (24 Νοεμβρίου 2021). «Atari invests in Anstream, may buy MobyGames». *gamesindustry.biz*. Ανακτήθηκε στις 19 Δεκεμβρίου 2022.
9. ↑  «Atari Completes MobyGames Acquisition, Details Plans for the Site's Continued Support». *atari.com* (στα Αγγλικά). 8 Μαρτίου 2022. Ανακτήθηκε στις 22 Μαρτίου 2022.
10. ↑  Scullion, Chris (9 Μαρτίου 2022). «Atari has acquired game database MobyGames for $1.5 million». *VGC* (στα Αγγλικά). Ανακτήθηκε στις 19 Δεκεμβρίου 2022.

Εξωτερικοί σύνδεσμοι
--------------------

* Επίσημη ιστοσελίδα